CELEX: C2006/281/87
Language: el
Date: 2006-11-18 00:00:00
Title: Υπόθεση F-112/06: Προσφυγή της 22ας Σεπτεμβρίου 2006 — Krčová κατά Δικαστηρίου

18.11.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 281/49
            
         Προσφυγή της 22ας Σεπτεμβρίου 2006 — Krčová κατά Δικαστηρίου
   (Υπόθεση F-112/06)
   (2006/C 281/87)
   Γλώσσα διαδικασίας: η γαλλική
   Διάδικοι
   
      Προσφεύγουσα: Erika Krčová (Trnava, Σλοβακία) (Εκπρόσωποι: S. Orlandi, A. Coolen, J.-N. Louis et E. Marchal, δικηγόροι)
   
      Καθού: Δικαστήριο των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Δικαστήριο Δημόσιας Διοίκησης:
   
               —
            
            
               να ακυρώσει την από 18 Οκτωβρίου 2005 απόφαση του Δικαστηρίου περί απολύσεως της προσφεύγουσας μετά το πέρας της περιόδου δοκιμαστικής υπηρεσίας της, καθώς και, εφόσον παραστεί ανάγκη, τις αποφάσεις του Δικαστηρίου της 16ης Σεπτεμβρίου 2005, περί παρατάσεως της περιόδου δοκιμαστικής υπηρεσίας κατά δύο μήνες από 1ης Αυγούστου 2005, και της 12ης Σεπτεμβρίου 2005, περί καταρτίσεως εκθέσεως αξιολογήσεως κατά το πέρας της περιόδου δοκιμαστικής υπηρεσίας βάσει της οποίας αποφασίστηκε η απόλυση της προσφεύγουσας·
            
         
               —
            
            
               να καταδικάσει το καθού στα δικαστικά έξοδα.
            
         Ισχυρισμοί και κύρια επιχειρήματα
   Προς στήριξη της προσφυγής της, η προσφεύγουσα προβάλλει τρεις λόγους ακυρώσεως, ο πρώτος από τους οποίους αντλείται από παράβαση του άρθρου 34 του ΚΥΚ, από παράβαση του καθήκοντος αρωγής, από πρόδηλη πλάνη εκτιμήσεως, από έλλειψη αιτιολογίας και από παράβαση των ουσιωδών τύπων. Ειδικότερα, η Αρμόδια για τους Διορισμούς Αρχή (ΑΔΑ), εκδίδοντας τις προσβαλλόμενες αποφάσεις, δεν τήρησε τις προθεσμίες που τάσσει το άρθρο 34 του ΚΥΚ και δεν μερίμνησε ώστε, μεταξύ άλλων, να εξασφαλιστούν στην προσφεύγουσα φυσιολογικές συνθήκες δοκιμαστικής υπηρεσίας.
   Ο δεύτερος λόγος ακυρώσεως αντλείται από κατάχρηση εξουσίας και καταστρατήγηση διαδικασίας εκ μέρους της αρμόδιας για τις διοικητικές ενστάσεις επιτροπής του Δικαστηρίου.
   Ο τρίτος λόγος ακυρώσεως αντλείται από παραβίαση των αρχών της χρηστής διοικήσεως και διαχειρίσεως, καθώς και από προσβολή των δικαιωμάτων άμυνας.